Heger, Eduard, predseda vlády SR (2022-06-16):
Ďakujem veľmi pekne, pán poslanec. Áno, môžem povedať, že popri všetkých týchto veciach, čo sa týkajú slovenských reálií, či už otázky zdravotníctva, čiže prípravy nemocníc, ďalšie veci, ktorým sa veľmi intenzívne venujem, sú platy lekárov, zdravotných sestier a podobne, kde mávam pravidelne, na každodennej báze stretnutia, či už sú to, ako som mal v utorok, so zástupcami lekárskych odborov a vlastne odborov zdravotných sestier, tak takisto popri tom venujem úsilie aj do vlastne školstva, samotných investícií. Vo štvrtok sme mali strategickú radu, kde sme vyhodnocovali práve investície z plánu obnovy do vzdelávania, tak ako ste sa vy opýtali, pán poslanec Liba, na zdravotníctvo, tak takisto venujem veľa času práve do investícií smerom do školstva, ale taktiež aj do tých operatívnych štrukturálnych každoročných výdavkov práve na zvýšenie platov. A mohol by som takto menovať ďalšie oblasti, ktorým sa intenzívne venujem, ale popri tom, pretože Ukrajina je náš sused a pre slovenskú bezpečnosť a prosperitu je dôležité, aby Ukrajina bola stabilný a prosperujúci sused, prosperujúca krajina, tak investujem aj do tohto veľké úsilie a môžem vám len povedať takú genézu, čo sa vlastne podarilo. Slovensko bola jediná alebo prvá krajina vo Versailles, ktorá priniesla rozpracovaný návrh európskej perspektívy Ukrajiny, to bol samit vlastne vo Francúzsku, a urobili sme to preto, lebo jednak sme už mali viaceré rokovania s Ukrajinou ešte pred vojnou, ak si pamätáte, ja sám som bol trikrát na Ukrajine práve kvôli tomu, aby sme pomohli Ukrajine stať sa prosperujúcim a stabilným susedom, lebo by to ekonomicky zdvihlo celé východné Slovensko, no a potom sa vlastne, tým pádom sa nám podarilo ovplyvniť aj závery a naštartovať alebo posilniť tú diskusiu o ich európskej perspektíve. Keďže na júnovom samite má priniesť Európska komisia, volá sa to že opinion, čiže stanovisko k tomu, či odporučí, aby Ukrajina mala kandidátsky status, tak prebiehajú v posledných týždňoch veľmi intenzívne rokovania aj na úrovni premiérov. Dnes som mal telefonát s predsedníčkou komisie Ursulou von der Leyen, zajtra budem mať so švédskou premiérkou, minulý týždeň som mal viacero telefonátov, pred tým stretnutie či už s Zemanom a Macronom, v pondelok som bol na stretnutí v Berlíne s kancelárom Olafom Scholzom, kde sme preberali, samozrejme, aj túto tému. Takže vidíte, že tie rokovania medzi premiérmi veľmi intenzívne prebiehajú. Pre nás je to naozaj veľmi dôležité, strategicky dôležité, lebo ak Ukrajina dostane tento kandidátsky status a bude, musíme si uvedomiť, že tam budú smerovať veľké investície, čiže jednak slovenské firmy sa budú môcť podieľať na obnove, čo im opäť pozdvihne vlastne ich ekonomický rozvoj, ale zároveň aj celé východné Slovensko sa postupne bude, bude dostávať nové pracovné príležitosti a bude priestorom pre nové investície. Takže je to dôležité z hľadiska ekonomického rozvoja. Samozrejme, je to dôležité aj z hľadiska bezpečnostného, takže preto v tom podnikáme toľko krokov. Teraz ešte, ako ste mohli aj sami vedieť, tak dnes vlastne sa stretne s prezidentom Volodymyrom Zelenským Olaf Scholz, nemecký kancelár, stretne sa s ním Emmanuel Macron, prezident Francúzska, a taktiež Mario Draghi, premiér Talianska, ktorí práve idú pred samitom, a myslím si, že je to veľmi dôležité a dobré, že idú pred samitom sa stretnúť práve s vedením Ukrajiny, aby mohli vydiskutovať možno také posledné veci, ktoré stoja v ceste k tomu, aby sme na samite budúci štvrtok, piatok v Bruseli mohli na túto tému diskutovať a prípadne aj rozhodnúť. Čo vám poviem, že celá diskusia medzi premiérmi Európskej rady je postavená na princípe jednoty. Tento princíp vlastne uplatňujeme veľmi intenzívne od začiatku, od vypuknutia tejto brutálnej vojny na Ukrajine a môžem povedať, že je veľmi účinný, že nám pomohol napredovať rýchlo, hoci niekedy možno neurobíme taký veľký krok, ale tá jednota je veľmi silná a to je v konečnom dôsledku to, čo je najväčším ohrozením Vladimíra Putina. Toho sa on najviac bojí, preto sa snaží tú jednotu postupne rozbíjať, ale ako zvykne na Slovensku sa hovoriť „v jednote je sila“, tak toto je úplná krásna ukážka toho, že to tak je. Takže v tomto duchu budú ešte intenzívne prebiehať rokovania do budúceho štvrtka, kde potom už zasadneme za stôl a uvidíme, čo sa nám podarí, aký výsledok, ale, samozrejme, našou ambíciou, ako som povedal, je, aby ten kandidátsky status bol udelený na Európskej rade už v tomto júni, lebo je to veľká vzpruha a posila pre Ukrajinu. Ďalší dôležitý rozmer, čo Slovensko prináša do celej tejto diskusie, je to, že my máme skúsenosti s integráciou do Európskej únie, a máme takú skúsenosť, aj síce mi zapípa čas, ale, ak dovolíte, len dokončím myšlienku a potom nechám pánovi poslancovi, nech mi položí dodatočnú otázku. (Zaznievanie zvukového signálu upozorňujúceho na ukončenie časového limitu.) Čiže máme takú skúsenosť, že aj my, ak si pamätáte, v ´98. došlo k zmene vlády, predtým tá vláda nemala o to taký záujem a trošku nám ušiel vlak, lebo Česko, Poľsko a Maďarsko sa začali nám vzďaľovať a my sme to museli dobehnúť. A využili sme naozaj či už pri vstupe do NATO, ale aj do Európskej únie pomoc zvonku a dnes vieme týmto príkladom inšpirovať či už Ukrajinu, o ktorej, ktorej som to rozprával a ktorá vlastne často týmto operuje, ale aj samotná predsedníčka Ursula von der Leyen, keď tu bola v Bratislave na Globsecu, tak presne povedala, že toto je príklad, ktorý aj ju inšpiroval, keď som jej ho rozprával ešte pár mesiacov dozadu, že to je príklad, na ktorom vidí, že je možné takou tou pomocou zvonku, čiže toho reformného tímu z úrovne Európskej komisie a členských štátov, výrazne pomôcť Ukrajine dosiahnuť tie míľniky alebo kritériá rýchlejšie, ako by sme čakali. A to je najdôležitejšie, že treba to postaviť na výsledkoch práce, nie na nejakých časových limitoch. Lebo keď tá krajina dá omnoho viacej úsilia na to, aby splnila míľniky, tak prečo nie? Čiže toto je náš prístup, pomôcť Ukrajine robiť všetky tie reformy, odovzdať skúsenosti, ktoré máme, a takýmto spôsobom im pomôcť rýchlejšie naplniť kritériá. Čiže neznižujeme laťku, nerobíme žiadne skratky, práve naopak, pomocou a spoluprácou im pomáhame dostať sa na tú požadovanú úroveň rýchlejšie.